ming030890/wiki-yue-high-quality huggingface dataset:
鎮龍西站

鎮龍西站（粵拼：zan3 lung4 sai1 zaam6；英文：Zhenlongxi Station），規劃同施工期間叫做鎮龍南站（zan3 lung4 naam4 zaam6；Zhenlongnan Station），係廣州地鐵21號綫嘅車站，2018年12月28號開通，喺黃埔區新龍鎮，鎮龍大道近鎮龍下鏡大道同鎮龍下新路路口之間（鎮龍舊車站附近），324國道嘅K945+720標記位。
呢個站曾經喺2018年12月28號到2019年12月19號間做過21號綫西邊嘅尾站。

樓層
呢個站一共有2層樓嘅地下區域，其中地下1樓係站廳，有票務設施，客務中心同商鋪；地下2樓係21號綫月台。雖然車站冇休息室，但廁所同母嬰室喺月台西邊。

月台
呢個站有兩個島式月台，喺鎮龍大道嘅下鏡大道同下新路之間嘅地底。不過同
為咗方便啲車出入鎮龍車輛段，所以呢個站有好多條波口位響度。即使係站前同站後都有。尤其喺車站東北角嘅地底，有條交叉位係專門鏈接行天河公園嗰邊同鎮龍車輛段嘅路軌。喺月台西邊嗰兩條波口位，喺21號綫首通段期間，專門用嚟畀21號綫西行列車到咗尾站清客之後，入存車綫用直到2019年8月22號先至結束。
從2019年8月23號開始，由於21號綫淨低部份開始搞營運前調試，原先另一邊圍蔽咗嘅島式月台亦正式對外開放，列車亦唔入中間條行車軌道做上客，而係改去1月台附近，同時4月台嘅吊牌啲字亦冚唪唥刷走嗮。不過列車到呢個站後重係要攆客走直到2019年12月19號嗰日尾班車收車為止，期間快車亦唔停呢個站。2019年12月20號因路線繼續向西南延長到員村，雖然慢綫列車到呢個站之後唔會俾車站工作人員或廣播話攆客走，喺2月台範圍原先寫住嘅「終點月台」、「終點站」、「請勿上車」呢啲類似提示亦冚唪唥搣走嗮同刪嗮，重改成提示路線已經向西南延長到員村。而家條存車綫凈限突發事件時先至用到。

出入口
鎮龍西站冚唪唥嘅出入口A出入口A出入口 B出入口B出入口 D出入口D出入口
呢個站有2個出入口，分别係B同D。

注意： 喺晚黑最後一班車開走之前嗰5分鐘之內， 係唔畀入閘坐車（包括埋買車飛）。

規劃
呢個站最先喺2010年份地鐵規劃方案出現。嗰時地鐵方為咗解決科學城同智慧城當地啲交通唔方便，加上蘿崗同埋永和、廣州教育城一帶啲新城發展，及增城市區啲市民出行問題而重新攞返喺2008年規劃嘅4號綫北段方案嗰橛（黃村⇆廣州科學城）重向兩邊延長。規劃出嚟嘅路線亦經過呢個站。隨後規劃正式落實。

開通
2018年12月28號朝頭早，由於21號綫東邊部份正式開通，呢個站亦正式開放。

出入口
呢個站喺開通初期淨得B同D兩個出入口，而A出入口喺2021年1月開放。
鎮雄

鎮雄係中國雲南昭通一個縣，總面積3785平方公里，人口110萬。
鎮賚

鎮賚係中國吉林白城一個縣，總面積4719平方公里，人口31萬。
鎮海樓公園

鎮海樓公園（粵拼：zan3 hoi2 lau4 gung1 jyun4；英文：Kwun Yam Shrine）係香港香港島南區淺水灣的東南部嘅一個公園，喺1970年代中起好，係一個好傳統嘅中式公園。公園入面有兩座高10幾米嘅天后像同觀音像，亦都有海龍王、河伯、麻姑同壽星公等等嘅雕塑。園入面重有萬壽亭、長壽橋同象徵「金鰲獻壽」嘅鰲魚雕塑，香港拯溺總會嘅總部都響公園入面。
鎮遠

鎮遠係中國貴州黔東南下轄嘅一個縣，有1878平方公里咁大。
鎮龍北站

鎮龍北站（粵拼：zan3 lung4 bak1 zaam6；英文：Zhenlongbei Station）係廣州地鐵14號綫嘅車站，2017年12月28號開通，位置喺黃埔區新龍鎮鎮龍洋田村同向西村之間近新田村口，378省道嘅K18+790標記位。
佢喺2017年12月28號頭班車開出之後到2018年12月28號14:00（UTC+8）期間，做過14號綫脫網營運嘅車站身份。

月台
呢個站有一個島式月台，喺九龍大道鎮龍地區，洋田村同向西村之間近新田村口嘅地底。
另外，喺車站東南邊有條雙存車線。若果14號綫東南邊嗰橛出咗冬瓜豆腐嘅話，去鎮龍站嘅列車就喺呢個站做總站，跟住入去雙存車綫返轉頭或直接返去鎮龍車廠入面重新出車。屆時去鎮龍近324國道嗰邊啲乘客要轉搭其它交通工具先至到。

出入口
鎮龍北站冚唪唥嘅出入口C出入口C出入口 D出入口D出入口
呢個站有2個出入口，分别係C同D。

注意： 喺晚黑最後一班車開走之前嗰5分鐘之內， 係唔畀入閘坐車（包括埋買車飛）。

規劃
喺2003年份地鐵規劃方案入面重未出現呢個站。2008年，由於份地鐵重新提出嗰時嘅新華綫廣從路段（太和⇆街口）改成14號綫一部分，重喺2010年落實廣州市嘅「北優」發展戰略同埋支持從化同埋知識城嘅發展而起成「人」字樣。期間經過呢個站。

施工
2014年5月12號，車站開始喐手起。
2015年9月10號，呢個站到康大（而家嘅湯村站）嘅盾構隧道正式開挖。
2016年8月4號上晝，車站正式起好。
2016年9月17號，呢個站到康大（而家嘅湯村站）嘅雙綫盾構隧道成功貫通嗮。
2017年12月3號，車站嘅站廳同月台部分正式著燈。

開通
2017年12月28號朝頭早，由於14號綫知識城支綫部份正式開通，呢個站亦正式開放。

為迎接開通前演練而提早收車
2018年10月11號，廣州地鐵方為咗提高地鐵營運嘅突發事件應急處置能力，宣佈咗當日喺湯村到鎮龍之間，提早到19:00收車。同年10月31號又宣佈咗喺湯村到鎮龍之間因同樣動作而提早到18:00收車，而開始營運時間推遲到11月1號12:00。屆時若果要喺呢個站上落嘅乘客，要轉搭其它交通工具或佢嘅免費接駁巴士。

利用狀況
呢個站嘅主要乘客都係新田村、洋田村、向西村啲村民為主。不過嗰時14號綫知識城支綫屬脫網營運階段，車站一度都比較冷清下。
鎮海樓

鎮海樓（粵拼：zan3 hoi2 lau4），又嗌五層樓（ng5 cang4 lau4）、望海樓（mong6 hoi2 lau4），係中國廣東省廣州市越秀山上面嘅一棟樓。依家佢係專門嚟收集同廣州歷史文物同歷史資料有關嘅場所，呢度入面專門畀人睇下以前嘅廣州係點嘅。呢間嘢嘅全名係廣州博物館（gwong2 zau1 bok3 mat6 gun2）。呢間嘢喺清朝同1986年嘅羊城八景入面，分別攞咗「鎮海層樓」同「越秀層樓」呢兩個名。

建築
鎮海樓最上面嗰度嗰嚿牌
高度：28米
層樓數：5層
墻色：紅
瓦片顏色：綠
闊度：26.4—31米（每過一層樓就發現墻嘅闊度減少咗）
深度：13.67—15.77米（每過一層樓就發現墻嘅深度減少咗）
厚度：
山牆：1.65—3.9米（每過一層樓就發現墻嘅厚度減少咗）
後牆：1.3—3.4米（每過一層樓就發現墻嘅厚度減少咗）
呢間嘢係被人話咗係「嶺南第一勝」，喺棟樓嘅最上面嗰度就發現咗有「鎮海樓」三個字嘅牌嚮度。喺棟樓嘅兩邊重發現清末嗰陣寫嘅對聯。

史
觀音山城牆同鎮海樓
1931年嗰陣嘅鎮海樓
喺明朝洪武十三年（1380年）嗰陣，由於個朱亮祖嚟準備將個廣州城整大佢，結果就將宋朝嗰三座城合埋咗一齊，重開發咗城嘅北邊成800幾丈噉多，由於城牆啱号跨過咗越秀山，所以就喺座山上面起咗棟五層樓。由於嗰陣時呢間嘢啱好係睇到好大個海響度，所以咪改咗個名嗌「鎮海樓」囉。呢間嘢雖然話喺14世紀末嗰陣都被人搞咗單火燭或人為破壞。但係間大樓喺明朝嘅嘉靖年間嗰陣重新裝修過，不過到咗清朝，佢就因為三藩之亂嗰單嘢，結果就冧咗；後嚟到咗康熙26年（1687年）又重新裝修過；到咗民國統治嗰陣又被桂系軍閥搞冧咗。到咗1928年重新裝修嗰陣，佢就將棟樓入面嘅木結構，改咗用鋼筋水泥混凝土嘅結構，而磚石牆就用返之前明朝嗰陣嘅料，佢重引入咗石灣彩釉陶燒嚟做瓦脊同瓦角嘅鰲魚裝飾。喺1929年開始，呢度係廣州市市立博物院。到咗1950年就改咗名嗌廣州博物館。1989年6月就加咗入去廣東省文物保護單位（3-27），重喺1996年被人揀咗係廣州十大旅遊嘅其中一度靚景。到咗2013年3月，呢間嘢被定為第七批全國重點文物保護單位。

入面有嘅嘢
鎮海樓入面嘅砲台
呢棟樓入面有整到廣州歷史入面，成日有到嘅嘢。佢係話咗喺起咗廣州城之後嗰5000—6000年嚟嘅文化、風俗同城市發展嘅嘢。棟樓前面有兩條碑廊響度，佢有每個朝代嘅碑刻，而右邊重有清朝嗰陣留低咗嘅12座砲臺嚮度。呢度係廣州傳統中軸線嘅起點同最高位。

詩篇
幾百年嚟，由於詩人成日嚟咗呢度就話呢度都好犀利下，有關鎮海樓嘅詩有好多，其中陳恭尹寫嘅《鎮海樓》最有影響力：
《鎮海樓》  陳恭尹
清尊須醉曲欄前，飛閣臨秋一浩然。五嶺北來峰在地，九州南盡水浮天。

將開菊蕊黃如酒，欲倒松風響似泉。白首重陽惟有笑，未堪懷古問山川。

文物
城防大砲：包括明朝嘅崇禎年到清朝中嘅鴉片戰爭嗰陣，廣州地區整嘅防衛大砲，依家放嚮鎮海樓西邊嘅砲座嗰度，附近重有嚿牌。

俗話
肥仔個頭大過五層樓，肥仔隻手佢細過荷蘭豆。
唔上五層樓，未到廣州城。
唔上五層樓，未算到廣州。
遞移函數

遞移函數（英文：Transfer function）係工程學上嘅一個概念。一個系統嘅遞移函數係個函數，會講明個系統對每個可能 input 俾嘅 output。
遠傳電信

遠傳電信股份有限公司（簡稱遠傳電信、遠傳、FET），係中華民國（台灣）第三嘅電信服務企業。由遠東集團投資成立。擁有WCDMA（3G）以及LTE（4G）流動通訊業務。
遠山枝里子

遠山枝里子 ，係日本嘅一個女藝人同埋配音員。
遠安

遠安係中國湖北宜昌一個縣，總面積1752平方公里，人口20萬。
遞移關係

遞移關係（粵拼：dai6 ji4 gwaan1 hai6；英文：transitive relation）係邏輯學上嘅一個概念。想像有 3 件物件 ABC，如果「A 同 B 成 R 嘅關係」而且「B 同 C 成 R 嘅關係」必定表示「A 同 C 會成 R 嘅關係」，噉 R 就算係一段遞移關係。

基本定位
呢幅圖入面嘅  同  成垂直－兩條線相交嗰點形成兩個直角。
睇埋：邏輯
想像而家有隻關係 ，如果話  具有遞移呢種特性，即係話
只要  同  呢兩句陳述式成立，就表示
 包保會成立。
當中  係某啲變數。
舉兩個具體例子說明，
等如就係一種遞移關係，設 3 個數 ，如果  同  成立，「」都包保實會成立；
幾何學上講嘅垂直就係唔遞移（intransitive），如果
 同  呢兩條直線成垂直，而且
 同  呢兩條直線又成垂直，
－噉  同  實唔會成垂直。
遞移關係唔使一定係講數學或者邏輯，例如「係... 嘅阿爸」就係一段唔遞移關係：
已知阿偉係明仔嘅阿爸，
又已知阿發係阿偉嘅阿爸，
噉阿發應該唔會係明仔嘅阿爸（而會係明仔嘅阿爺）。

常見關係
以下呢啲關係都係遞移嘅：
等如同埋唔等如
「可以畀... 整除」
「係... 嘅子集」
... 呀噉。
遠交近攻

遠交近攻係三十六計入面嘅第23個計策，歸類入混戰計，內容係結合遠方勢力去攻打附近嘅敵人。
金多萊

金多萊，係大韓民國嘅一個女藝人同埋歌手。
金多美

金多美（韓文：김다미Kim Da-mi，1995年4月9號—）係韓國女演員，同金高銀、金泰梨并稱「忠武路三金」，花名叫「超強新人」。代表作有《梨泰院Class》女主角趙以瑞同埋《魔女首部曲：誕生》女主角具姿尹。
金墉

金墉（韓文：김용，1959年12月8號—）係美國籍韓國裔醫學學者，當今世界銀行行長，2012年上任，係頭一位亞洲裔嘅世界銀行行長。
金堡中心

金堡中心（Island Centre）係香港寫字樓同商場，喺銅鑼灣記利佐治街1號，近軒尼詩道同東角道交界，高27層，1984年起好。
商場部份叫金百利商場（Island Beverley，簡稱金百利），高4層。
香港工程師學會總部喺呢躉大廈入面。
金堯如

金堯如（英文：Jin Yaoru，1923年9月—2004年1月18號），浙江紹興人，前中國共產黨黨員，曾經負責喺臺灣組織地下黨運作推翻國民黨政府。1948年，金堯如從台灣到香港，無耐擔任香港親中共報章《文匯報》總編輯，負責中共喺香港嘅宣傳同統戰工作。文化大革命期間，金堯如俾中共召返大陸，喺廣州俾人軟禁及勞動改造，一路到文革結束，中共先將佢調返香港復職。佢以筆名「管見子」喺《文匯報》寫社論。1989年八九民運，金堯如等人因不滿中共暴力鎮壓學生運動，喺《文匯報》社論開天窗，以「痛心疾首」四個大字表達不滿。六四事件後，《文匯報》班人俾中共整頓。金其後宣告退黨，與中共決裂，移居美國加州。但係佢繼續時常發表評論文章，呼籲中共推行政治改革，一路到2004年初病逝。

屋企人
老婆謝瑩，仔金陵、金建一、金慶國，女金朝虹、金朝曜。
金塔

金塔係放先人骨（即係骨殖）嘅罌。啲骨係先人入土為安之後，經過天然腐化後剩低啲骨，而啲骨會執返出來，放入去金塔度俾人供奉。要執骨入塔，主要係為因為風水或者地唔夠用要遷葬，而放入金塔裏面就可以方便搬走。
陳雪聰

陳雪聰（英文：Chan Suet Chung；1998年4月1號—），暱稱蔥蔥，係香港女藝人，亦曾經係無綫電視旗下Big Big Channel其中一位KOL。

簡歷
陳雪聰讀過聖母書院，2018年升讀香港知專設計學院電影與電視高級文憑。
陳雪聰2013年開始做YouTuber，主要做電子遊戲直播同分享日常生活。
2018年10月，陳雪聰加入無綫節目《＃後生仔傾吓偈》做其中一位KOL主持。去到12月離開呢個節目。
陳雲林

陳雲林（1941年12月—），遼寧黑山人，前中華人民共和國國務院台灣事務辦公室主任。而家海峽兩岸關係協會會長。

簡歷
1966年5月入中國共產黨。
1967年北京農業大學土壤化學系畢業。由齊齊哈爾市榆村屯化工廠技術員做起，由主任、黨支部副書記、黨委委員、革委會副主任、廠黨委副書記、副廠長、升到做廠長
1981年，做齊齊哈爾市計委主任、市委常委。1983年任齊齊哈爾市長、市委副書記。1984年調往哈爾濱，歷任黑龍江省委副書記，做省經濟體制改革委員會主任
1987年，做黑龍江省副省長、省委副書記
1993年1月，嚮黑龍江省人大第八屆一次會議，當選黑龍江省副省長
同年5月，嚮中共黑龍江省委第七屆一次會議，當選第七屆中共黑龍江省委常委
1994年1月，由副省長轉做國務院台灣事務辦公室副主任
1997年1月，做咗國務院台灣事務辦公室主任
2008年6月3號，成為海協會會長
錫蘭自治領

錫蘭自治領（Dominion of Ceylon）係舊時一個英聯邦自治領，即係而家嘅斯里蘭卡，1948年由英屬錫蘭獨立出嚟，1972年改組成斯里蘭卡。
錫蘭象

錫蘭象，又叫斯里蘭卡象，係亞洲象嘅亞種之中最大嘅，但都係唔夠另外兩種非洲象咁大隻。

食物同生活習性
錫蘭象係食草動物，佢哋主要食草，葉，樹皮，跌咗落地下嘅果實。長大之後每日需要食大約 200 公斤嘅食物。

分佈同保育
維基同享有多媒體嘅嘢： 錫蘭象
依種大象嘅歷史分部包括所有斯里蘭卡嘅生態區域，但如今佢只零星分佈響熱帶雨林度。
錫蘭象現正瀕臨絕種。當地嘅象牙貿易已有2000年歷史。響1800至1900年初，有好多錫蘭象畀人以戰利品嘅形式大量捕殺。1999至2006年底期間，每年都有接近 100 隻大象被獵殺。今時今日只有好少野生錫蘭象住響邊緣地方。有象牙嘅象，因為嚴重非法捕殺，都好難喺野外睇倒。
錫蜜

錫蜜（粵拼：sek3 mat6，Sekhmet）係古埃及嘅戰爭同醫療女神。佢係創造神普塔個老婆。
錫蘭教會

加爾各答主教由1835年10月10號起擔任印度及錫蘭都主教。1930年，錫蘭由英格蘭教會獨立後被納入印度、緬甸及錫蘭聖公會（從1948年開始叫做印度、巴基斯坦、緬甸及錫蘭聖公會）到1970年。1970年，緬甸聖公會、錫蘭聖公會同巴基斯坦教會由印度、緬甸及錫蘭聖公會（同加爾各答教省）分開。
2006年9月14號，教會按立首三位婦女成為牧師。
2016年2月6號錫蘭聖公會總會喺議會通過一項決議，為教會自治權展開程序。

教區
教會而家有兩個教區，一個係哥林堡教區，另一個係庫魯內格勒其他地區。

哥林堡教區
哥林堡教區（英文：Diocese of Colombo）喺1845年成立，成立之初，教區範圍覆蓋成個島。庫魯內格勒教區成立後，範圍覆蓋西部省、南部省、東部省、北部省、烏沃省、拉特納普勒、努沃勒埃利耶同普塔勒姆區。
哥林堡主教（英文：Bishop of Colombo）係Dhiloraj Canagasabey（英文：Dhiloraj Canagasabey）。佢轄下有四個會吏長區，分別係哥林堡、加勒（中文：加勒 (斯里蘭卡)）、賈夫納（中文：賈夫納）同努沃勒埃利耶（中文：努沃勒埃利耶）。

庫魯內格勒教區
庫魯內格勒教區（英文：Diocese of Kurunegala）喺1950年成立。教區範圍覆蓋庫魯內格勒、康提、馬特萊、凱格勒、阿努拉德普勒、波隆納魯沃等地區。
第六任庫魯內格勒主教（英文：Bishop of Kurunegala）Keerthisiri Fernando（英文：Keerthisiri Fernando）有一個會吏長區。

教籍
Template:頁名擁有約50,000名信徒，係斯里蘭卡第二大基督徒團體，僅次於擁有160萬名信徒嘅羅馬天主教會。

錫蘭讚美詩
20世紀初，聖公宗傳教士W. S. Senior（英文：W. S. Senior）抵達錫蘭，同英國海外傳道會（中文：英國海外傳道會）合作。他曾擔任康提（中文：康提）三一書院（英文：Trinity College (Kandy)）副校長多年，並喺錫蘭度過三十年。W. S. Senior撰寫咗迄今為止喺島上唔同教會演唱嘅《錫蘭讚美詩》（英文：Hymn for Ceylon）。1950年，斯里蘭卡民曲主歌手Deva Suriya Sena創作咗呢首讚美詩部分音樂。
錫蘭茶

錫蘭茶係斯里蘭卡（舊時叫錫蘭）出產嘅茶，茶種主要嚟自中國，19世紀畀英國人帶咗過去種。
舊時香港亦將「錫蘭」叫做「西冷」，所以「錫蘭紅茶」又叫做「西冷紅茶」
錫菲

錫菲（英文：Sheffield），當地唐人叫雪埠，係英國南約郡一座城，住56萬人。
香檳普卡

《香檳普卡》（德文：Champagner-Polka）係由約翰施特勞斯二世喺 1858 年作嘅一首普卡。
香椎由宇

香椎由宇 ，係日本嘅一個女演員。

拍過嘅作品一覽
呢個表唔完整，歡迎加料。
魔女潛艦(2005年) - 寶拉·Atsuko·艾布那
大停電之夜(2005年) - 梶原麻衣子
死亡筆記前篇(2006年) - 秋野詩織
香榭麗舍大道

香榭麗舍大道（Avenue des Champs-Élysées）係法國巴黎一條由凱旋門輻射出來嘅大街。兩邊有戲院、咖啡室、名店，重種晒栗子樹。
香榭麗舍大街兩邊嘅租就去到150萬美金1000平方尺（92.9 平方米），係全歐洲最貴租嘅地方。條街兩公里長，穿過巴黎西北面第八區，協和廣場，戴高樂廣場，個廣場中間就係凱旋門。
香檳亞丁

香檳亞丁（法文：Champagne-Ardenne），係法國舊時嘅其中一個大區，佢嘅香檳酒好出名，2016年併入大東部。
陳志雲

陳志雲Stephen Chan Chi Wan2018年1月2號，陳志雲喺大埔工業邨亞洲電視錄影廠出席《百萬富翁2018 名人慈善版》第一集錄影之後接受傳媒訪問。節目主持原名陳志雲英文：Stephen Chan Chi Wan羅馬拼音Chan Chi Wan英文名Stephen Chan花名志雲大師國籍 英屬香港 中國（香港）永久居留權 中國（香港）民族 中華人民共和國漢族籍貫 中華人民共和國廣東省雲浮出世 (1958-12-20) 1958年12月20號（65歲） 英屬香港屋企 香港職業傳媒工作者語言粵語、英文、普通話教育程度大學畢業母校香港大學代表作品《志雲飯局》
陳志雲（1958年12月20號—），花名志雲大師；係香港傳媒人，早期兼職播音員出身，以前喺節目中做旁白嗰時用藝名韋家晴，曾經做過TVB總經理（電視廣播業務）。現職香港商業電台首席智囊。

生平履歷
陳志雲喺出世嗰陣有十一磅重，佢係土生土長嘅香港人，鄉下嚮廣東省雲浮，佢早年先後讀過聖芳濟各英文小學、聖芳濟書院，香港中學會考得 3B 3C ，1983年香港大學畢業，主修語言學及舞台製作，之後撈過政務主任10年。其後加入無綫電視。
2010年3月，陳志雲涉嫌貪污被香港廉政公署調查，無綫亦因此停晒佢嘅職務，2010年9月正式被檢控。2011年9月，陳志雲被判無罪，控方後來上訴。2011年12月，陳志雲辭職，聲稱同無綫電視董事局嘅人事變動無關。2012年11月，上訴庭三位法官裁定原審區域法院法官裁決犯上咗法律觀點錯誤，撤銷本來嘅無罪裁決，下令案件發還原審法官續審。2013年3月原審法官維持陳志雲無罪裁決，2015年底上訴庭改判佢有罪同罰款，2017年3月終審法院改判佢無罪。
陳忠實

陳忠實（粵拼：can4 zung1 sat6；簡化字：陈忠实；1942年8月3號—2016年4月29號）係中國大陸作家兼中國共產黨優秀黨員，陝西西安人，做過中國作家協會副主席同陝西省作家協會名譽主席，亦寫過《白鹿原》嘅小說。
2016年4月29號朝早朝早7點45分（UTC+8），陳忠實因病冇得醫，喺西安嘅一間醫院入面死咗，終年73歲。
陳思

陳思（1991年9月14號—）係中國偶像團體SNH48第1期成員，所屬嘅隊伍係TEAM SII，2013年1月12號正式出道。佢喺湖南出世。
陳忠和

陳忠和（簡化字：陈忠和，1957年10月2號—）係中國國家女子排球隊前任主教練，福建漳州龍海人。陳忠和喺中國女排任職過廿幾年，帶領中國女排奪得2003年世界盃冠軍同埋2004年雅典奧運金牌。而家[咩時候？]係福建省體育局副局長。
陳念君

陳念君（英文：Georgina Chan Nim Kwan，1979年10月23號—）係香港女演員，係香港無綫電視前合約女藝員。

簡介
陳念君喺2001年畢業於第15期無綫電視藝員訓練班，同期畢業嘅學員有章志文、夏竹欣、殷櫻。早期飾演角色主要係跑龍套，佢喺2003年參演無綫電視劇《洗冤錄II》飾演小桃同2011年飾演《法證先鋒III》嘅馮曉靜都好多人知。2011年底爲照顧屋企而暫時離開無綫，直到2013年重返無綫接拍劇集《熟男有惑》客串演棄嬰母親吳愛芷重新令觀衆留意。

感情
陳念君2004年同無綫電視嘅演員章志文結咗婚，2009年兩人生咗一個仔章皓謙（Micah）。
鏡湖醫院

鏡湖醫院（英文：Kiang Wu Hospital）係澳門依家嘅三間醫院之一，喺鏡湖馬路33號，亦係依家澳門歷史最悠久嘅醫院，1871年起好。

鄰近交通
鏡湖醫院附近設有兩個站，第一個係「鏡湖醫院」站，第二個係「連勝/鏡湖醫院」站。
站點
路線
方向
鏡蓉書屋

鏡蓉書屋係香港法定古蹟，曾經係禾坑村嘅書屋，即係大清時嘅學校。鏡蓉書屋響家下沙頭角同軍地中間嘅上禾坑，即係沙頭角公路附近。而間屋就響上禾坑村最叾叾。書屋經過1993年大修之後，就開放畀公眾參觀。

史
禾坑村係條客家村，族人姓李。呢族人比較注重讀書，所以就有書屋。而呢間書屋，估計係大清初年開嘅，初初係畀村裏面五到十人讀書嘅卜卜齋。去到乾隆帝做皇帝，即係乾隆年間（1736年到1795年），呢家屋曾經大修，一層變兩層。
到載淳做皇帝，同治十一年（1872年），呢間又再整過。家下鏡蓉書屋四字大字，就係當時粉嶺一帶出名嘅學者李培元題嘅。家下學者相信鏡蓉書屋個名係呢個時定，雖然村民相信之前就有。李培元亦響書屋敎過好多年，佢個學李長春重拎到到廣州府學秀才第一名。
因為書屋出過好多秀才，所以好多其他地方嘅學生都來寄宿讀書，甚至遠到大埔、沙田同荃灣都有人來學。後尾時代變，間書屋變成鄉村小學，去到1986年夏天就執埋。
鏡蓉書屋因為咁有歷史價值，1991年4月就畀香港政府定做法定古蹟，受到《古物及古蹟條例》保護。1992至1993年畀古蹟古物辦事處同建築署夾手叫本地公司執返靚，1993年中執好就開畀公眾參觀。

名
鏡蓉書屋個鏡蓉，學者摷到原來大唐時段成式筆記小說《酉陽雜俎》就有。個典故就講李固言落第，即係考試肥佬，就去四川行下。咁佢見到個阿婆，阿婆就同佢講，『郎君明年芙蓉鏡下及第』同『後二紀拜相』。李固言第二年再考，竟然咁橋個題目係《人鏡芙蓉》，而廿年後重做埋宰相。
而咁啱同治十年（1871年），間屋書大修前一年，粉嶺龍躍頭有個員生叫鄧蓉鏡，佢就響呢年考到進士，係呢帶二百年來第一個。所以，學者估計李培元題呢個名，係想學生好似李固言同鄧蓉鏡一樣讀到書，有功名。

屋
鏡蓉書屋係兩層兩進嘅屋，係青磚砌成，長方形，中間有天井。正中係門廳，天井同正廳。除咗大門比較靚，其他都好平實。下面個廳係課室，側邊耳房係教員室，而閣仔就畀學生住。房同房之間用泥磚同夯土間。
鐒

鐒（粵拼：Lou4，Lawrencium）係一種人工合成嘅放射性化學元素，佢嘅化學符號係Lr，佢嘅原子序數係103，屬於過渡金屬之一。佢係由硼向鉲轟擊而合成嘅。
鐒嘅半衰期好短，當中以鐒-262嘅半衰期最長，有216分鐘。

發現
1961年響美國加利福尼亞舊克利市嘅勞倫斯放射實驗室中，由A.Ghiorso、T.Sikkeland、A.E.Larsh等人發現。元素符號係Lw，後尾改做Lr。
維基同享有多媒體嘅嘢：
鐒（類）
鏡頭

鏡頭（英文：camera lens）係一塊或者一組透鏡，用嚟喺相機內部形成影像，等部相機跟手可以以某啲形式儲起幅影像。
鏡神經細胞

鏡神經細胞（英文：mirror neuron）係一種特殊嘅神經細胞，專門幫一個人模仿其他人嘅行為同動作。

基礎
睇埋：神經細胞
鏡神經細胞係一種特殊嘅神經細胞，專門處理同身體郁動相關嘅資訊；鏡神經細胞喺一個人用自己身體做動作同望其他人做相同動作嗰陣，都會有強嘅活動，而呢種過程對於「自動噉模仿其他人嘅表情」等嘅行為嚟講不可或缺，而鏡神經細胞失靈往往會搞到個人唔識同人溝通。可以睇吓自閉症譜系相關嘅嘢。
鏡神經細胞展現佢哋嘅效果－一隻幼獼猴識模仿一位研究員嘅表情。
鏡神經細胞喺神經科學上得到唔少研究者嘅關注，神經科學家同第啲科學家一樣，會想建立描述佢哋所研究嘅現象嘅數學模型，所以自從廿世紀發現咗鏡神經細胞開始，有唔少神經科學家都想建立能夠描述鏡神經細胞嘅數學模型。有關描述鏡神經細胞嘅數學模型，可以睇吓海伯理論。
鏡石町

鏡石町（日文：鏡石町／かがみいしまち Kagamiishi machi */?）係日本福島縣岩瀨郡嘅一個町。
高江麗央

高江麗央（1998年6月27號—）係日本足球員，司職中場，效力大阪飛腳。
高沙可夫症候群

高沙可夫症候群（Korsakoff's syndrome）係一種腦嘅病，會令到前額葉（prefrontal cortex）嗰度嘅神經細胞大量噉死亡，令到個人嘅記憶能力受損。
高洋

齊文宣帝高洋（526年—559年），字子進，係北齊嘅開國皇帝，550年至559年在位。佢係東魏權臣高歡第二個仔，亦係高澄嘅二細佬。

一世
高洋阿媽佗緊高洋嗰時，晚晚都會有光射入佢間房。高洋細個嗰陣好樣衰，但係好叻，所以佢老豆高歡好睇重佢。響天平二年，高洋做咗散騎常侍、驃騎大將軍、儀同三司、左光祿大夫同太原郡開國公。之後響武定元年，高洋撈多個侍中嚟做。喺武定二年，高洋跳槽做尚書左僕射、領軍將軍。再響武定五年，東魏皇帝元善見封高洋做尚書令、中書監同京畿大都督。
響武定七年，大哥高澄俾廚師蘭京插死。高洋即刻親自捉蘭京，一啲都唔驚。之後，高洋接掌高澄嘅職位，掌握大權。跟住，元善見封高洋做丞相、齊郡王。
響550年，高洋逼元善見禪位畀佢，高洋終於正式登上皇帝寶座。高洋廢止東魏，建立新國家北齊取而代之，嗰陣時佢得二十五歲。高洋一開始勵精圖治，出兵攻擊柔然、契丹，重贏埋。但係喺高洋在位後期，高洋蛻變做一個懶散嘅昏君，佢唔單止有酗酒嘅陋習、荒淫無度，重響鄴連續起三棟豪華皇宮，民不聊生。佢飲醉酒之後好暴戾，接二連三殺死無辜嘅大臣，例如高隆之、高德政、杜弼、王元景、李蒨。重響鄴嗰三棟皇宮用鋸鋸死都督穆嵩，而另外一個冇罪、清白嘅都督韓悊亦冇得倖免，俾高洋殺死。
響559年，高洋飲酒飲出病，食唔落嘢，最終英年早逝，死嗰時得三十四歲，葬響武寧陵，廟號係威宗（後來改做顯祖），諡號係文宣皇帝。
另外，高洋有一個怪癖，就係鍾意喺寒冬除曬衫喺條街度遊蕩。
高浸省

高浸省（阿姆哈拉文：ጎጃም Gojjām、 Goǧǧam）係埃塞俄比亞西北面一個省，首都係德波利馬高斯。埃塞俄比亞最大嘅湖係塔納湖。
高沛

高沛（粵拼：gou1 pui3；？—212年），係三國時服務於領主劉璋帳下嘅將領。劉備入川時，高沛同楊懷交付嘅任務係守住關頭（有講法話係白水關）。佢哋送信畀劉璋，勸佢將劉備趕返去荊州，但另一方面佢哋又服劉備嘅英名。
建安十七年（212年），由於劉璋請劉備北伐張魯，於是劉備喺葭萌駐軍。劉備喺討伐張魯時收攬到人心，於是準備平定益州。龐統同佢出計話，若果話畀高沛、楊懷聽荊州要救急，佢要返荊州，佢兩個會開心到以爲劉備要走，自然會無防備來見佢，噉呢陣時就可以捉咗佢兩個，繼而進軍益州。呢條計係中計，劉備喺三條計中採納咗呢條。結果真係似龐統講嘅噉，劉備捉咗佢兩個後就殺咗佢哋，然後就佔領益州。

喺《三國演義》
《三國演義》中，高沛出現喺第61回，喺第62回《取涪關楊高授首 攻雒城黃魏爭功》係正式人物。當中，劉璋派白水都督楊懷同高沛守涪水關，而佢自己返成都。當劉備有咗啲起事動態，高沛、楊懷聽到之後，就留低高沛喺度，而楊懷跟住使者入成都，去見劉璋同佢講呢回事。
之後劉璋聽從，繼續派楊懷、高沛守住個關頭。劉備軍師龐統出咗三條計中嘅中計，話帶兵返涪水關，假意話返荊州，關頭守將楊懷、高沛必定出來迎接，捉住佢哋殺咗，劫奪關口，然後進兵入成都。
之後劉備引軍去涪水關，派人入去報畀涪水關守將高沛、楊懷知，要佢哋出關相別。二將聽報，佢兩個共同諗定謀殺主公劉備。劉備同龐統講緊楊懷、高沛時，突然一陣旋風颳起，吹冧咗帥字旗。龐統認定呢個係凶報，話楊懷、高沛有意想攪事。
高沛、楊懷各人帶一支匕首喺身，引軍二百，帶埋酒同羊，直行去劉備軍寨，睇佢無咩防備，心度暗喜，以爲佢哋陰謀大成。但係劉備暗中安排劉封、關平喺帳後，喺高沛、楊懷退走二百軍兵後，由佢哋生擒。高楊二將反抗，但已經畀劉封、關平捉住，於是佢哋嘅行刺失敗咗。
龐統差遣左右搜呢兩個人身，果然兩人都收埋一支好利嘅匕首。劉備聽龐統話，立即派人攞刀斧喺帳前就地處決佢哋，然後同高楊帶來嘅隨從解釋話楊懷、高沛離間佢哋兄弟親情，又攞利刃行刺佢，所以佢哋抵殺。

參攷資料
陳壽（著）；裴松之（注）。〈蜀書：龐統法正傳 — 龐統傳〉. 《《三國志》》。｢璋既還成都，先主當為璋北征漢中，統復說曰：『陰選精兵，晝夜兼道，徑襲成都；璋既不武，又素無預備，大軍卒至，一舉便定，此上計也。楊懷、高沛，璋之名將，各仗強兵，據守關頭，聞數有箋諫璋，使發遣將軍還荊州。將軍未至，遣與相聞，說荊州有急，欲還救之，並使裝束，外作歸形；此二子既服將軍英名，又喜將軍之去，計必乘輕騎來見，將軍因此執之，進取其兵，乃向成都，此中計也。退還白帝，連引荊州，徐還圖之，此下計也。若沈吟不去，將致大因，不可久矣。』先主然其中計，即斬懷、沛，還向成都，所過輒克。｣
高流灣

高流灣（英文：Ko Lau Wan），本嚟叫較流灣，係香港新界西貢北東北部一個海灣，喺大灘海東北岸，蛋家灣北面，塔門、塔門口同高流灣咀南面。
高沙

高沙（英文：Coosa County）係喺美國阿拉巴馬州嘅一個縣。
高海拔之戀II

《高海拔之戀II》（英文：Romancing In Thin Air），係2012年香港電影，由杜琪峯執導，古天樂、鄭秀文、高圓圓、王寶強、李光潔、黃奕主演。套戲無用到《高海拔之戀》個名，而係用咗落套戲入面嘅「戲中戲」。
馬式英文

馬來西亞英語（Malaysian English，MyE），正式叫馬來西亞標準英語（MySE），係一種喺馬來西亞用同講嘅英文。特別嘅係，馬來西亞英語係美式英語同英式英語嘅混搭，再加上馬來西亞慣用獨特語調而形成，類似星式英文。
馬來西亞英語包含好多當地口語獨特嘅字眼，係叫馬式英文（Manglish）。

概要
馬來西亞係一個種族多元化社會，馬來西亞英語亦係馬來西亞第二官方語言，作為第一官方語言馬來語以外嘅溝通語言。
由於英國曾經喺馬來西亞進行殖民統治，所以馬來西亞教育所傳授嘅英語係英式英語，語法、句子結構等方面都跟英式英語，但係腔調方面並無強調要求。
即使係噉，因受美國電影對馬來西亞嘅影響，馬來西亞英語語音亦混搭住美式英語或者個人母語，例如本地華語、馬來語、淡米爾語等。

口語特色
除咗自細受英語教育人士之外，馬來西亞人英語口語表達方式同美式英語有唔同，腔調同語匯有融入當地語言（馬來語、華語、閩南語、粵語）嘅情況，類似星式英文（兩者大多數時候可以互通）。
經常會喺句子尾部加上"la"（啦）、"meh"（咩）、"mah"（嘛）"ho"（嗬）、"aiyo"（哎喲）、"lo"（咯）、“oh”（哦）、“one”（的）等。同馬來西亞人或者新加坡人用英語交流時甚至會直接引用非英語詞匯，例如salah（錯誤或故障，源自馬來語）、tauke（老闆，源自閩南語）、ganjiong（緊張，源自粵語）等。呢種情況僅限口語表達以增加親切感，正式文書或者學校授課唔會用呢類詞匯。

重複用字
中文、馬來文同淡米爾文成日有重複用字嚟表達唔同意思，例如表達眾數、強調某樣嘢同埋重複。佢哋亦會喺溝通上用返同樣用詞，特別係強調緊某件事或者表達眾數。
例子：
You don't noisy-noisy ah, I whack you later then you know. (Don't be too noisy or I'll discipline you later.)
That boy you dated is the short-short one in the party is it? (Was the boy you dated the short one which we met at the party?)

馬式英文同星式英文分別
馬式英文同星式英文都有好接近嘅特徵同歷史發展。兩者之間嘅分別都係好細微，有時本地人都好難分清楚。整體嚟講，馬式英文比較多馬來語詞彙，因為馬來西亞馬來人人口佔全國大多數；而星式英語主要受福建話同華語所影響，因為華人佔新加坡大多數人口。
例如「kena」（一個馬來語字，係一個prefix為咗轉一個 action verb 去 passive form）會多啲喺馬式英文出現；而星式英文多數用字詞好似「liao」（福建話指 「already」），「nia」（福建話指「only」）。但係星式英文都成日用前面提及過嘅「kena」。馬式英語只係好少時間用「liao」。呢樣表達咗呢兩種語言之間互相影響，但係對於外國人嚟講會好難分得清楚。
馬建忠

馬建忠（1845年2月9號—1900年），字眉叔，係大清洋務派重要官員，多次俾李鴻章派去做唔同任務。佢因為寫咗中文第一本文法書《馬氏文通》而出名。佢係江蘇丹徒人，因為太平軍打到來，細個就成家搬去上海，同埋響嗰度讀書，所以佢就通曉希臘文、拉丁文、法文同埋英文，亦都識西方科學。

家境同初學
馬家響明時已經信奉天主敎。馬建忠係細仔，佢大哥同三哥都早死。二哥馬建勛響早年曾國荃拔擢過佢，做淮軍糧台。而四哥馬相伯就係震旦大學同復旦大學嘅創辦人。1853年3月，大平軍定都南京。佢哋成家就搬去上海避難，而佢亦都跟埋四哥讀天主教耶穌會依納爵公學，即係後來嘅徐匯公學。佢細個就學曉中國傳統經史，五歲就諗考科舉。不過，1854年到1860年佢見到第二次鴉片戰爭。佢覺得朝建官員唔掂，淨係自保。就決定改學西洋。佢先入耶穌會初學院做修士，學拉丁文、法文、英文和希臘文等。1869年同1870年，佢見到洋人修士蝦國人修士，就決定唔再讀大修院，亦都唔向洋人低聲下氣。

事業
佢二哥介紹佢畀大臣李鴻章。因為佢熟西洋文化，又識洋文，李鴻章就好賞識佢。佢之後一直幫李鴻章做嘢。不過呢個係個悲劇，因為做洋務一方面要面對守舊官員相迫，又要對住洋人列強苛求。佢派去好多涉外事，遇過好多難事，成日畀人毀謗，兩面受敵，如果唔係李鴻章保住，都好難全身而退。
1876年，因為佢係郎中，所以李鴻章就派佢去法國留學，跟手做埋中國駐法公使郭嵩燾嘅翻譯。1877年，佢參加咗巴黎考試院嘅文科同理科考試，全部及格。之後再考咗律師、政治、外交等等唔同科目，一樣及格。之後佢就返返大清，係屬於洋務派。
1881年佢就要去當時係英國人管治嘅印度，同印度總督傾加鴉片入口稅，同專賣鴉片嘅事。1882年，即係光緒八年，李鴻章又派佢去朝鮮王講同英美德簽商約。無幾耐響六月九日朝鮮發生壬午之亂，大院君李是應唔滿意閔妃同親日派金玉均，就帶改革派入朝專政，殺咗興宣君李最應同埋幾個日本人。閔妃向大清國頒救兵。就係咁，馬建忠同丁汝昌畀李鴻章同張樹聲派咗去捉大院君李是應。呢件事令到朝鮮慢慢脫離中國，跌入日本手裏面，又畀人鬧到飛起。同一年，即係十月十八日，李鴻章派馬建忠同法國公使寶海響天津傾好越事草案三條，即係中國撤兵、通商、中法分巡紅河南北。
佢後做過輪船招商局會辦同埋上海織佈局總辦。1890年就開始寫書。1894年，發生甲午戰爭，佢就建議開翻譯書院，敎洋文，希望多啲人可以翻譯人文，科學知識。
1895年，因為大清響甲午戰爭打輸咗，要去傾條約。佢就做咗李鴻章參贊，一齊去日本，同日本首相伊藤博文簽咗馬關條約。因為又係割地賠款，全國即時，佢又畀人攻擊。康有為亦同埋1300個入京考試嘅舉人上書。李鴻章要自保，就嫁禍馬建忠係東洋奸細。
1900年8月，義和團之亂後，八國聯軍攻入北京，兩廣總督李鴻章就去上海馬建忠屋企，搵佢幫手，傾點樣阻止洋軍南下。馬建忠即刻應承，做咗上海行轅襄理機要。佢發緊燒都唔停咁翻譯外電。4號，佢因病而死，嗰年佢只係得55歲。

思想
馬建忠係主張改革，發展民營工商業，因為國要強，一定要國有錢，而要國有錢，就要國人有錢，而國人要有錢，就有多啲民營工商業。所以佢致力推行洋務，起鐵路，關稅保護工商業。佢亦都提倡國人多學洋文，汲取外國科學文化知識。
馬德拉

馬德拉（葡文：Madeira）係葡萄牙一個自治省名，喺非洲西北邊摩洛哥對開海面，由馬德拉島、聖港島同兩個無人群島組成。
馬德拉
馬德拉河

馬德拉河（葡萄牙文：Rio Madeira）係南美洲中部一條河，屬亞馬遜河最長嘅支流，流經巴西同玻利維亞，長3,380公里。
馬德拉縣

馬德拉縣（粵拼：maa5 dak1 laai1 jyun6，英文：Madera County）係美國加利福尼亞州嘅一個縣，面積約莫5577平方公里，人口約莫12萬。
電腦代數

運算代數（computer algebra）係指研究點樣開發用嚟操控數學物體（代數）嘅演算法同電腦軟件嘅領域。
電腦叢集

呢間倉入面有一大拃一齊做嘢嘅電腦，呢啲電腦組成一嚿電腦叢集，可以攞嚟做啲齋靠一部機做唔到嘅嘢。
電腦叢集（英文：computer cluster）指若干部一齊做嘢嘅電腦，呢啲電腦之間嘅連接程度高到可以當做一個系統噉嚟睇；一嚿電腦叢集裏面嗰啲電腦通常都會用區域網絡連埋一齊。
電腦喇叭

電腦喇叭（computer speaker）係指俾電腦用嘅音響喇叭。
香港人在北京

《香港人在北京》（英文：From Hong Kong to Beijing），係香港電視廣播有限公司製作嘅時裝都市電視劇，由陳展鵬、吳若希、洪永城、戴祖儀領銜主演，並由蔡潔、傅嘉莉、吳業坤、陳星妤、麥長青、梁漢文、林偉、袁潔儀、鄧伊婷、彭懷安同吳沚默聯合演出，編審陳翹英，監製鍾澍佳。
套劇係《2023 TVB年中節目巡禮》八套劇集嘅其中一套。
套劇嘅台灣OTT由 KKTV、LiTV 線上影視、MyVideo 同步更新上架。
套劇主要喺北京拍攝，2022年10月完成拍攝工作。
劇名同​1997年無綫電視劇集《香港人在廣州》似樣，但兩者冇任何關連。
套劇喺2023年10月9號到11月3號逢禮拜一到五 21:30－22:30 喺無綫電視翡翠台首播。
香港人權民主法案集氣大會

香港人權民主法案集氣大會係2019年10月14號一次反逃犯條例修訂集會，喺中環遮打花園搞，促請美國國會盡快審議《香港人權與民主法案》。主辦單位宣稱有13萬人參加，警方就話高峰期有2.52萬人。
香港人權與民主法案

《香港人權與民主法案》（英文：Hong Kong Human Rights and Democracy Act）係美國一個已經生效嘅法案，內容係透過捍衛香港嘅人權、民主同埋自治權，嚟保障返美國喺香港嘅利益。法案早喺2017年正式提出，到2019年6月香港爆發反修例運動之後，民主共和兩黨國會議員同意盡快審議個法案，結果喺同年9月25號，獲得美國國會參眾兩院嘅外交委員會分別通過。眾議院全體率先喺美東時間10月15號（香港時間16號凌晨）以口頭表決方式一致通過該法案，提交至參議院審議。11月19號（香港時間11月20號朝早），法案正式通過，一日後眾議院亦通過參議院版本。總統當勞侵喺2019年11月27號簽署法案，成為法例。

內容
最新版法案內容分為十個部分：
一、簡稱；目錄
二、定義
三、政策聲明
四、對1992年《美國－香港政策法》修訂
五、香港執行美國出口管制，制裁法年度報告
六、保護美國公民同埋其他人唔會被引渡到中國大陸
七、查明綁架，採取其他行動鎮壓香港基本自由之徒
八、個別外國人及其家庭成員禁止入境美國
九、財務措施
十、提交國會報告
根據國會研究辦公室報告，《香港人權與民主法》將會喺美國國內彰顯。法案會指示各部門評估香港政治發展係咪重有理由保持而家美國對香港獨特待遇。具體係：
國務卿要每年頒發香港自治權證明，以證明可以根據1992年美國《香港政策法》保留對香港特殊待遇（已改列入《2019年美國國防授權法案》並通過）。
總統要針對綁架香港書商同埋新聞記者行為；有份攻擊香港基本自由之人；因行使國際公認權利而引渡人到中國大陸嘅同謀，身處美國境內即遭到拘留或者審判，並凍結美國資產並拒絕有關人士入境。
要求總統發布一項戰略，以保護美國公民、企業免受修訂《逃犯條例》造成嘅風險，包括確定係咪修改《美國－香港引渡協定》、香港到美國旅行問題。
要求商務部長發布年度報告，以評估香港政府有冇充分執行有關敏感兩用物品（指民用、軍用）美國出口法規，執行美國同埋聯合國嘅制裁措施，特別係針對伊朗、北韓制裁。
明確指出，美國簽證申請人不得因佢參加同香港民主宣傳，人權或法治有關「和理非」抗議活動而被逮捕，拘留或採取其他不利政府行動而被拒絕簽證。

反應
中共外交部發言人耿爽表示法案「充分揭示美國有人搗毀香港，遏制中國發展惡意意圖。」而香港特區政府認為會對香港內政干涉，特區政府會維護自己自治權。
除咗中國大陸，受法案制裁一方都表示「反對」，例如伊朗譴責有關法案係一種「干預」。
香港人權與民主祈禱會

香港人權與民主祈禱會，係2019年9月8號一次反逃犯條例修訂集會，喺中環遮打花園搞，亦容許集會人士流水式分批行去美國駐港澳總領事館請願。呢次集會主要目的係促請美國國會通過《香港人權與民主法案》。主辦單位宣稱有25萬人參加。
集會雖然有不反對通知書，但活動中段被警方要求腰斬，開始有激進示威者破壞港鐵站，唔少集會人士徒步行去銅鑼灣站走人，晚黑，銅鑼灣站同太子站一帶，警方再同激進示威者爆發衝突。
香港人口

香港人口係全世界人口密度最高嘅地方之一，平均每平方公里有6,380人。但呢個數目其實只係一個平均數字，個別地區嘅人口密度差別可以好大。簡單嚟講，市區人口密度比新界地區高，但隨住新市鎮發展引起嘅人口遷移，而家香港市區同郊區嘅人口密度差別已經比1970年代時嘅比例大大減低。
香港嘅人口組成以華人為主，佔總人口接近95%。早期嘅人口統計亦有計算人口中各省籍嘅比例，當中香港華人有過半數響香港出世，而大多數都係廣府人，其次係四邑人、潮汕人、福建人同客家人，重有少數嘅浙江人、江蘇人同山東人。而自從中國大陸改革開放之後，嚟自其他省市嘅移民開始增加，包括北京人同四川人。香港華人人口唔係全部都係漢人，亦都包括唔少少數民族，例如回族、滿族等等。華人之外嘅種族，以菲律賓人人數最多，其次係南亞人、印尼人、泰國人、英國人、日本人同韓國人。
香港嘅人口接近九成以粵語為第一語言，亦有唔少人以粵語為第二語言。
香港人權與民主法案感恩節集會

香港人權與民主法案感恩節集會係2019年11月28號一次反逃犯條例修訂集會，喺中環愛丁堡廣場搞。呢次集會主要目的係藉住感恩節正日感謝美國國會通過加埋美國總統當勞侵簽署《香港人權與民主法案》。主辦單位宣稱有10萬人參加，警方就話高峰期有9,600人。
香港人抗爭的日與夜集會

香港人抗爭的日與夜集會係2019年12月29號一次反逃犯條例修訂集會，喺中環愛丁堡廣場搞。呢次集會嘅主題係回顧過去半年嘅抗爭歷程。主辦單位估計有4,000人參加，警方就話高峰期有500人。
香港仔

香港仔（英文：Aberdeen，《香港雜記》繙鴨巴顛），係香港一笪地方，喺香港島南岸，係香港個名嘅發源地，以漁港聞名於世，係遊客熱門地點。
香港仔對出，同鴨脷洲之間嘅香港仔個港（香港仔灣，石排灣，Aberdeen Bay），就劃咗做香港仔避風塘。而港東南出海口，叫香港仔海峽（Aberdeen Channel）。
香港仔以住宅區為主，中間夾住工廠大廈。而香港仔海面有好多漁船，海鮮聞名中外。
家下香港仔中心地帶係田灣以東、石排灣邨以南、黃竹坑以西嘅地方，有時又會叫做香港仔市中心。
行政上，香港仔歸南區管。

名
香港仔嘅範圍，唔同時代有所差別。但都離唔開鴨脷洲北水道一帶，到壽臣山嘅範圍。而名嘅起源眾說紛紜。
香港仔原本叫香港，大明時《粵大記》就有香港呢個名，不過就喺香港島南面，鐵坑對出，一個島仔上面。即係當時香港指今日鴨脷洲北面。所以就有一說，香港係鴨脷洲北岸，對面岸細啲係香港仔。而石排灣只指船塢嘅位置。
大明時香港屬東莞縣。羅香林考證，香係指香木，又叫莞香，學名Aquilaria sinensis。以前香港全境，唔少地方都有種香，而香係經當時"香港"運出其他埠，所以先叫呢處做香港。大清遷海令後，香業先至歿落。
1845年哥連臣同香港測量地圖，香港個英文名Hong Kong，出現喺黃竹坑谷，今日壽臣山。香港當時係一條村，村民姓周。村民同去省城（今日廣州）做生意嘅英國人，做補給生意。香港名人周壽臣嘅阿爺就其中之一。今日香港個名就係出自呢條村。英國人亦後尾叫條村做Little Hong Kong，即香港仔之意。
而香港仔市區對出，原稱石排灣（而家多數都係指香港仔半山嘅石排灣邨）。後來英國人同呢度改咗個英文名鴨巴甸（Aberdeen，香港仔嘅英文名），以紀念當時英國外交大臣鴨巴甸勳爵。而喺香港日治時期，香港仔曾經俾人改名做元香港，代表「香港嘅起源」。

史
1816年7月10號到7月13號，譚夏士（William Pitt Amherst）代表英國去北京，途中經香港島一帶。佢哋喺香港（今日香港仔）一帶停船補給。第三欽差大臣士丹頓（George Thomas Staunton），兼中國通，就喺處上岸兼散步。佢沿住黃竹坑行上香港村（又名香港圍，今日黃竹坑谷盡處，壽臣山北）。之後英人叫黃竹坑條涌做Staunton Creek，而上游黃竹坑谷，香港村嘅田獵地，做Staunton Valley。
香港開埠之前，水上有漁民住。陸上有村民住。1841年人口統計，有村民二百。開埠後香港都重係海盜橫行，1846年3月，香港仔石排灣有八十幾個賊，明火（鎗炮）打家劫舍。督憲驚賊橫行，畀村民帶軍火自衞，不過冇事唔可以帶出村外。
1856年人口有二百五十九。開埠之後，除咗漁農業，香港仔一帶亦開始發展工業。1857年建成嘅夏圃船塢，係香港首個大船塢，後來喺1860年代，俾黃埔船塢收購發展成為香港仔旱塢，其後又成為香港四大船塢之一。20世紀初，香港仔東部設立咗大成紙廠，但到咗1920年代因香港仔水塘擴建，導致唔能夠再用嗰個水源，業務需要結束，原址後來發展成為香港仔兒童工藝院（而家嘅香港仔工業學校）。
隨住時代嘅發展，香港仔好多漁民自1960年代起已經搬咗上岸住。而香港仔旱廠原址已經喺1970年代填海，成為今日南區嘅一個大型私人屋苑香港仔中心。

公共交通
香港仔有巴士去香港島各地，亦有車過海去九龍旺角以至蘇屋同九龍灣，遠嘅亦有機場同沙田。另外，亦有渡輪去南丫島等離島。香港政府計劃起港鐵經香港仔到香港鬧市。
港鐵
南港島綫西段：香港仔站（計劃緊）
巴士
城巴：4、7、37A、37B、38、40P、41A、42、48、70、70P、71、71P、72、73、76、77、78、90B、91、91A、93、93A、93C、94A、95C、98、595、N72
過海隧道巴士：107、170、970X、971、973、N170
機場豪華巴士：A10
小巴
綠色專線小巴（AMS進智公交）：
4A灣仔、4B灣仔、4C銅鑼灣、4M黃竹坑站、4S石排灣、5跑馬地·銅鑼灣、35M灣仔、39C利東、51、51A、51S、52赤柱、58西環、59、59A深灣、59S、63瑪麗醫院、63A華富、69、69A、69X
紅色公共小巴
香港仔往來石排灣、華富、田灣、中環、西環、旺角、觀塘
以上只係包括全日服務嘅巴士同埋小巴路線。
渡輪
全記渡 香港仔魚市場——北角村——索罟灣/模達島/蒲台誕嗰時去蒲台島
香港仔小輪 香港仔海濱公園近漁市場/香港仔海濱公園近行人隧道←→鴨脷洲大街，服務時間由06:00a.m.至到00:00a.m.。
翠華船務 香港仔海濱公園←→北角村←→榕樹灣
街渡
翠華船務 香港仔海濱公園←→赤柱←→蒲台島—禮拜二、四、六、日
翠盈船務 香港仔海濱公園←→長洲
香港人的台式生活

《香港人的台式生活》（Hongkongers In Taiwan）係香港無綫電視製作嘅資訊節目，2022年8月22號到9月20號逢禮拜一、二22:00-22:30喺J2播，由曾寶儀主持。節目會介紹臺灣嘅香港人過嘅生活。
陳智燦

陳智燦係台灣人，「列治文」公司負責人，2002年7月9號起因為涉嫌以期貨投資吸金39億元，連同老婆劉美雪一齊被通緝，潛逃海外20多年。
去到2023年，佢哋因為喺泰國申請永久居民簽證，被泰國政府資料發現有異，之後泰國政府通報台灣，兩夫婦喺7月落網。

「列治文」騙案
陳智燦同劉美雪夫婦喺2000年期間喺香港虛設咗一間叫「列治文」信託有限公司，佢哋喺外面宣傳呢間公司係歐洲日內瓦集團旗下嘅企業，同佢地嘅子公司係列治文銀行。然後佢哋喺台灣各地用傳銷方式吸引人投資，話係可以賺大錢。不過到咗2001年11月，佢哋假借列治文公司海外銀行倒閉嘅藉口，拒絕返還投資者嘅本金同埋紅利。而家估計有4000幾人受害，詐騙嘅金額高達39億新台幣。
陳景輝

陳景輝（CHAN King-fai，1982年3月7號—）參加文化保育同社會運動，因為反高鐵而為人所識，參加各類社會運動，參選過2003年區議會選舉，2007年7月27號發起皇后碼頭絕食行動，參與過本土行動、獨立媒體。
陳景輝喺香港嘅電視電台做嘉賓，亦喺明報、信報、都市日報、蘋果日報、經濟日報發表文章。
陳景輝同朱凱迪係志同道合，熱衷寫嘢，不時係網上同大眾媒體發表文章，剖析民主、社會運動、本土同世代等概念嘅意涵。
不過近年佢已轉咗去建制派，喺《十年》攞到第35屆香港電影金像獎前鬧嗰套電影「失去想像力」，喺出咗賽果之後，喺網上堅持呢個睇法：「香港嘅衰落就係政治決定一切。依家嘅政治好似失去咗美學、思想、深度、想像力等所有實際內容。《十年》攞獎，除咗表態之外咩都冇。」
陳晴

陳晴係香港親中派政治人物兼社會福利界人士。

選舉經歷
喺2021年9月，佢成為香港特别行政區選舉委員會社會福利界委員。
陳景明

陳景明（粵拼：can4 ging2 ming4，1954年3月17號—）係香港男泳手，曾經代表中華民國出賽。

葳蕤史
呢節要加長。
陳智文

陳智文（Stephen Tan，1954年—），係香港建制派（商界親中陣營）政治人、生意人（亞洲金融集團執行董事），係陳智思嘅阿哥。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會金融界委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會金融界界別委員。之後佢喺李家超無提政綱嘅情況下，有份提名李家超參與2022年香港行政長官選舉。
陳景潤

陳景潤（1933年5月22號—1996年3月19號）係中國數學家，由於對證明哥德巴赫猜想作出巨大貢獻而出名。

生平
陳景潤喺廈門大學數學系畢業。
1953年到1954年，陳景潤喺北京四中任教，由於口齒不清而無得上講台講課，祇可以批改作業。後來，佢被人以「停職回鄉養病」為名，調咗去廈門大學做資料員，同時研究數論。
1956年，陳景潤入咗中國科學院數學研究所。
1966年，陳景潤發表咗論文《表達偶數為一個質數及一個不超過兩個質數的乘積之和》（簡稱「1+2」），後來重因為呢項研究，同王元、潘承洞喺1982年共同獲頒中國自然科學獎一等獎。
1978年，陳景潤開始從事培養碩士同博士研究生嘅工作，先後喺貴州民族學院、河南大學、廈門大學、青島大學、華中工學院、福建師範大學等院校做兼職教授，同時擔任《數學季刊》嘅主編同國家科委數學小組成員。1980年，陳景潤當選中科院物理學數學部委員。
陳景潤體質好差，1973年患過嚴重嘅腹膜結核，1984年又患咗帕金遜症候群。1996年3月19日13點10分，陳景潤因為肺炎併發症過咗身，享年62歲。

學術貢獻
陳景潤主要研究解析數論。佢篇論文《表達偶數為一個質數及一個不超過兩個質數的乘積之和》，成功證明到離哥德巴赫猜想「任何一個大於2嘅偶數，都可以表示成兩個質數嘅和。」一步之遙咁近，成為數學史上嘅里程碑。
陳景潤留低嘅著作有《初等數論》、《哥德巴赫猜想》等。

陳氏定理
陳氏定理用數學語言可以表示成：對於任何一個大於2嘅偶數，都有奇質數、同，令到以下兩條算式裡面嘅一條成立：
當然，同兩條式可以同時成立。
陳智思

陳智思議員，GBM，GBS，JP（Bernard Charnwut CHAN，泰文：ชาญวุฒิ โสภณพนิช，1965年1月11號—），係前香港行政會議召集人，香港傍泰國生意人，亞洲金融集團同亞洲保險有限公司總裁，泰國康民醫院董事之一，第11、12、13屆港區人大代表，第9、10屆全國僑聯常務委員。
1998年，陳智思循保險界功能界別晉身香港立法會，並成為「泛聯盟」成員，2004年獲委任為行政會議成員，直至2009年1月20號離任。2012年獲時任特首梁振英委任返做行政會議成員。2022年6月，由於梁高美懿年滿70歲嘅關係，佢獲選為香港賽馬會董事，而响同一年再次離任行政會議成員。

選舉經歷
喺1998年5月，佢參選第1屆香港立法會選舉嘅保險界功能界別，响第二輪投票以94票當選，之後兩屆亦都喺冇對手嘅情況自動冧莊。
喺2016年，佢有份提名林鄭月娥參與2017年香港行政長官選舉。
喺2021年9月，佢成為香港特別行政區選舉委員會社會福利界當然委員。2022年4月，佢喺李家超冇提政綱嘅情況下，有份提名李家超參與第6屆香港行政長官選舉。

屋企
陳智思係陳弼臣家族後人，祖籍廣東潮陽，喺香港出世，祖業係泰國盤谷銀行。佢阿爸陳有慶係泰國華僑，而陳智思係佢第二個仔。陳智思喺呢幾年重有保留佢嘅泰國國籍。陳智思已婚，有兩名仔女。

馬主生涯
陳智思喺2023-2024馬季加入香港賽馬會馬主行列，擁有名下馬「同喜」（馬主係同進團體，陳智思嘅聯同成員重有夏佳理、李家祥、王䓪鳴、鄧日燊、龔楊恩慈、梁高美懿、李國棟等）。
陳智燊

陳智燊（Jason Chan，1977年12月12號—）係香港男藝人，細個響英國住，識講英文、廣東話、國語、法文同拉丁文。佢係無綫電視前經理人合約男藝員，喺明珠台節目《港生活‧港享受》主持，亦都拍過幾套電視劇，當中處境劇《誰家灶頭無煙火》第一次做男主角。2018年底同無綫完約之後，佢就同老婆一齊轉做YouTuber。
鬥地主

鬥地主係種啤牌遊戲，起源自中共執政嘅中國大陸，借遊戲去批鬥地主。基本玩法係用晒54張牌（包小丑牌），由三個人玩，一個做地主，兩個做農民，雙方輪流出牌，地主出先，邊一方有一個人出完牌，嗰一方贏。
鬥牛

鬥牛（Bullfighting）係種競技運動，通常都係搵人同隻牛去搏鬥，以西班牙最出名。
鬣狗

鬣狗（粵拼：lip6 gau2，學名：Hyaenidae）係食肉目其中一科動物，叫鬣狗科，主要分佈喺非洲、阿拉伯半島、亞洲同印度次大陸。
鬚鯨亞目

鬚鯨亞目（Mysticeti）係喺鯨目之下，包括晒所有冇牙嘅鯨魚。
呢個亞目嘅鯨魚大部份比齒鯨亞目大好多，當中重包括埋全世界最大嘅動物藍鯨。
不過，智商就唔夠齒鯨亞目，而且泳速同敏捷度都差好多。

身體構造
鯨鬚
同齒鯨唔同，鬚鯨冇牙，但有鬚。鬚係用嚟過濾食物。
雖然大隻過齒鯨，但係由於食物細，所以食道重細過齒鯨。
一般嚟講，鬚鯨都有四個胃。
其中第一個胃係由食道變成，唔會消化食物。用來放一次過吞入嘅食物。
第二同第三個胃先係用嚟消化食物。

食性
一條座頭鯨
鬚鯨大多數以浮游生物做主糧，有啲品種有時會食細魚。
佢哋食野，係用鬚來過濾啲嘢食，同海水分開咗之後，吞入肚。

絕種危機
由於鬚鯨泳速慢，因此好容易有外寄生蟲依附，重好易俾人殺。佢哋一直係捕鯨者嘅目標，支持捕鯨嘅國家年年都捕殺超過繁殖數目嘅鬚鯨，所以數量一直下降得好緊要。今時今日，冇一種鬚鯨唔係頻危。
日本人、挪威人、冰島人同愛斯基摩人都以鬚鯨為食物。日本人認為鯨肉係上品，以為鯨肉好有益，但其實鯨肉含好高嘅水銀，人類唔適宜食。至於日本人用嚟煲湯嘅鯨脂（日本叫鯨汁），水銀含量超出標準最少 5 倍。
馬琴·楊

馬琴·楊（粵拼：maa5 kam4 joeng4；英文：Malcolm Young，英文讀音：[ˈmælkəm jʌŋ]；1953年1月6號—2017年11月18號）係澳籍英裔嘅男歌手、音樂家同作詞家，澳洲新南威爾士州悉尼人，喺英國蘇格蘭格拉斯哥出世。1963年跟埋佢六兄妹一齊，正式移民到澳洲。1969年正式加入娛樂界，曾經喺1973年喺澳洲創辦咗AC/DC樂隊直到2014年宣佈因個人健康問題而退出娛樂界為止。1975～2014年間，佢曾經出過High Voltage（頭鉼帶）、Back In Black、Highway To Hell、You Shook Me All Night Long、及Rock or Bust（尾鉼帶）等呢啲歌帶。
2017年11月18號，佢因為患癡呆症，喺澳洲新南威爾士州悉尼死咗，終年64歲。